**Җил чәчәге белән авырган кешедән ерак йөрегез**

Җил чәчәге – ОРВИ һәм эчәк инфекцияләреннән соң балалар арасында иң еш таралган авыруларның берсе булып тора. Әлеге инфекция куркыныч тудырмый, җил чәчәге белән авыручылар янына махсус барып йоктырырга, вакытында авырып калырга кирәк, дигән фикер дә киң таралган. Бу – әлеге авыру турында мәгълүматның тиешле дәрәҗәдә җиткерелмәве сәбәпле килеп чыккан ялгыш һәм куркыныч фикер.

Әлеге чирне герпес-вируслар төркеменә кергән вирус китереп чыгара. Ул кешедән кешегә йога. Тапшыру юлы – һава-тамчы аша. Авыру белән элемтәдә булган кешеләрнең барысы да диярлек әлеге вирусны йоктыра, моның өчен йогышлы кеше белән бер бүлмәдә берничә минут булу да җитә. Авыру инкубация чорының соңгы 2 көнендә һәм соңгы тимгел чыгып 4-5 көн эчендә йогышлы булып кала.  
Җил чәчәгенең үзенчәлекле клиник күренешләре: бизгәк һәм кабарчык (башта тимгел сыман, аннары бетчә, везикула чыга (куыксыман), шуннан соң тире корый башлый. Кабарчык 4-5 көн дәвамында чыга, бу вакыт эчендә югары температура күзәтелә. Кабарчык корып, тире төзәлә башлаганнан соң, кеше йогышлы түгел, әмма һаман да үзен начар хис итәргә мөмкин.  
Бу авыру берничә стадиядән тора һәм төрле кешедә төрлечә үтәргә мөмкин. Кайбер авыруларның тән температурасы 39-40ка кадәр күтәрелә. Башы авырта, бөтен тәне сызлый, беркадәр вакыттан тәнендә кызыл таплар пәйда була. Алар сулана, корылана, кутырлар барлыкка килә. Әмма, әйткәнемчә, бу чир төрле кешедә төрлечә үтә, бигрәк тә аллергиклар бик авыр кичерә моны. Бөтен тәне тоташ тимгелләрдән торган балалар да бар. Җил чәчәгеннән чыккан бетчәләр авыз, борын эченә, җенес әгьзаларына да чыга. Җитмәсә, кабарчыклар тирәсе кычыта, кашымыйча түзеп булмый. Балаларны да гел карап бетереп булмый. Ә кашыгач, ул бөтен тән буенча тарала. Бер атнадан соң алар бетә башлый. Гомумән алганда, чир 21 көнгә сузылырга мөмкин. Вирус иммун системасына һөҗүм итә, аны торгызу өчен вакыт кирәк. Бу чорда организмның төрле чирләргә каршы торучанлыгы кими.  
Авырып киткән кеше өчен төп куркыныч җил чәчәгенең катлаулануы. Бәхеткә каршы, алар чагыштырмача сирәк очрый.

Куркыныч төркемгә, беренче чиратта, яңа туган балалар һәм өлкән яшьтәгеләр керә. Өлкәннәрдә әлеге чир, балалар белән чагыштырганда, ике тапкырга диярлек авыррак үтә. Икенче урында – иммунитеты какшаган кешеләр: онкологик авырулар, лейкоз, ВИЧтан интегүчеләр. Бу категориягә керүчеләр су чәчәген йоктырса, аларның үлеменә дә китерергә мөмкин.  
Тимгелле урыннарны кашыганда, организмга йогышлы чир эләгергә, үлекләү процессы башланырга мөмкин. Күпчелек очракта бу куркыныч түгел, әмма үлекләгән урыннарда тирән җөй кала.  
Күз тирәсендә, авыз, колак эчендә, җенес органнарында кабарчыклар чыкса, җитди проблемалар барлыкка килүе ихтимал.  
Җил чәчәге вирусы иммун системасына нык тәэсир итә, әнә шуңа күрә күз авырулары, менингит, менинго-энцефалит, үпкә ялкынсыну килеп чыгарга мөмкин.